Oos-Kaap mees homofobiese provinsie – verslag | Netwerk24
Oos-Kaap mees homofobiese provinsie – verslag
Deur Cara-Lee Dorfling 05 Desember 2017 15:16
Lede van die lesbiese, gay, biseksuele en transgender- (LGBT) gemeenskap in die Oos-Kaap is drie keer meer geneig om weens hul seksualiteit in dié provinsie aangeval te word.
Dít luidens ’n verslag van die Instituut vir Rasseverhoudinge (IRR) se jongste studie in November.
Die verslag dui ook aan dat die Oos-Kaap as die mees homofobiese provinsie in die land geklassifiseer is aangesien geweld teenoor die LGBT-gemeenskap die algemeenste in dié provinsie voorkom.
Gerbrandt van Heerden, navorsingsontleder, sê in reaksie op die uitslae opvoeding kan ’n rol speel om mense se perspektief oor seksualiteit positief te verander.
“Mense in Afrika met ’n tersiêre opvoeding is amper drie keer meer geneig om verdraagsaam te wees teenoor homoseksuele mense, in vergelyking met mense wat geen formele opvoeding het nie,” sê Van Heerden.
Die studie het ook positiewe aspekte opgelewer, met 80% van die LGBT-deelnemers wat aandui dat hulle nog geen diskriminasie van ’n gesondheidsverskaffer ervaar het nie.
Die IRR se studie het ook uit die groep mense wat ondervra is, vasgestel dat vier uit tien LGBT-Suid-Afrikaners van iemand weet wat vermoor is weens hul betrokkenheid, óf vermoedelike betrokkenheid, by die LGBT-gemeenskap.
Die swart LGBT-gemeenskap is twee keer meer geneig om van iemand te weet wat weens dié rede vermoor is, lui die IRR se verklaring.
“Dít verduidelik ook deels hoekom slegs die helfte van die swart deelnemers geheel en al openlik oor hul seksualiteit is,” lui die IRR se verklaring.
Ses uit tien Suid-Afrikaners stem ook nie saam dat gay, lesbiese, biseksuele, transgender- en interseksuele mense strafbaar volgens die wet moet word nie.
“ ’n Vooruitstrewende Grondwet, gepaard met ’n onderrigstelsel wat die waarde van die Grondwet versterk, kan ’n groot bydrae maak in die aanvaarding van en verdraagsaamheid teenoor die LGBT-gemeenskap,” sê Van Heerden ter afsluiting in die verklaring.
Meer oor: Oos-Kaap | Menseregte | Lgbt
Noordwes-predikers steun homofobiese biskop
Botswana gaan homofobiese pastoor deporteer
Homofobiese pastoor ‘jammer vir SA’
Omstrede pastoor SA verbied